

**SL**

**STATUT ČLANOV EVROPSKEGA EKONOMSKO-SOCIALNEGA ODBORA**

**– DECEMBER 2023 –**

**STATUT ČLANOV EVROPSKEGA EKONOMSKO-SOCIALNEGA ODBORA**

Poglavje I

**IMENOVANJE ČLANOV, SPLOŠNI DELOVNI POGOJI IN PRENEHANJE MANDATA**

**Člen 1**

Imenovanje

1. Člani Evropskega ekonomsko-socialnega odbora (v nadaljnjem besedilu: „Odbor“ in „člani“) so imenovani za dobo petih let. Lahko so ponovno imenovani.
2. Člani imajo naziv „član Evropskega ekonomsko-socialnega odbora“.

**Člen 2**

Nezdružljivost funkcij

Funkcija člana Odbora ni združljiva s funkcijo člana vlade, poslanca parlamenta, namestnika ministra s političnimi pooblastili, člana institucije ali organa Evropske unije ali zaposlenega uradnika ali drugega uslužbenca Evropske unije.

**Člen 3**

Neodvisnost

1. Člani so svobodni in neodvisni. Niso vezani na nikakršna obvezujoča navodila.

Od trenutka imenovanja svoje naloge opravljajo neodvisno in v splošnem interesu Unije.

1. Vsakršen dogovor ali zaveza o odstopu pred iztekom mandata ali o načinu opravljanja mandata je nezdružljiv z neodvisnostjo člana ter ničen in neveljaven.

**Člen 4**

Enake pravice in dolžnosti

1. Vsi člani imajo pri izvajanju mandata enake pravice in dolžnosti.
2. Postopki imenovanja na voljene funkcije, za službene poti in vse druge funkcije in naloge v Odboru morajo temeljiti na kompetencah in potekati v skladu z zahtevami po preglednosti, uravnoteženi zastopanosti spolov, geografskem ravnovesju, nediskriminaciji in, kolikor je mogoče, ravnovesju med skupinami.
3. Člani se zavežejo, da si bodo pri opravljanju svojih nalog v duhu sodelovanja in medsebojnega spoštovanja prizadevali za najboljše možno soglasje.

**Člen 5**

Članstvo v skupini

1. Član lahko zaprosi za članstvo v eni od treh skupin, ki zastopajo delodajalce (I. skupina), delojemalce (II. skupina) ter dele družbe (III. skupina).

Član lahko v istem obdobju pripada samo eni skupini.

1. Članstvo v skupini je prostovoljno in član se lahko odloči, da ne bo pripadal nobeni od treh skupin. Pravice in dolžnosti članov, ki ne pripadajo nobeni skupini, ter njihov način dela so določeni v členu 8 Poslovnika.
2. Članstvo v skupini je lahko zavrnjeno v izjemnih okoliščinah in iz utemeljenih razlogov.

Skupina lahko na zahtevo zavrnjenega člana ponovno preuči svojo odločitev.

**Člen 6**

Prenehanje mandata

1. Mandat članov Odbora poteče ob koncu petletnega mandatnega obdobja, ki ga ob prenovi Odbora določi Svet[[1]](#footnote-1).
2. Mandat posameznega člana Odbora lahko izjemoma preneha tudi zaradi[[2]](#footnote-2):
* smrti,
* odstopa,
* razrešitve,
* nepredvidenih okoliščin,
* nezdružljivosti funkcij ali
* izključitve.
1. V primeru razrešitve, nepredvidenih okoliščin ali nezdružljivosti funkcij mora član odstopiti.

Če v takem primeru ne odstopi, mu lahko predčasno preneha mandat v skladu s členom 4(7) Poslovnika ter členom 14(3) in členom 16 Kodeksa ravnanja[[3]](#footnote-3).

1. V vseh izjemnih primerih prenehanja mandata člana predsednik Odbora obvesti Svet, da ta preveri sprostitev sedeža in sproži postopek zamenjave.

Novi član se imenuje za preostanek tekočega mandatnega obdobja[[4]](#footnote-4).

**Poglavje II**

**PRIVILEGIJI IN PRISTOJNOSTI ČLANOV**

**Člen 7**

Privilegiji in imunitete

Člani uživajo privilegije in imunitete iz člena 10 poglavja IV Protokola (št. 7) o privilegijih in imunitetah Evropske unije[[5]](#footnote-5), ki je priložen Pogodbama.

**Člen 8**

Nedotakljivost

1. Članov ni mogoče preiskovati ali jih preganjati zaradi izjav ali glasovanja v Odboru, zaradi osnutkov mnenj, ki jih pripravljajo, niti zaradi izjav in stališč, podanih v okviru njihovega dela v Odboru ali zunanjega zastopanja Odbora ali spremljanja mnenj.
2. Člani ne smejo biti sodno preganjani niti se ne sme proti njim začeti izvensodnega postopka zaradi dejanja, glasovanja ali izjave, ki je del opravljanja njihovega mandata.

**Člen 9**

Imuniteta

1. Imuniteta ni osebni privilegij člana, temveč jamstvo neodvisnosti Odbora kot celote in njegovih članov. Za vsakršno omejevanje osebne svobode članov, ki je neposredno ali posredno povezana z njihovo funkcijo, je potrebno predhodno soglasje Odbora, razen če so bili člani zaloteni pri prestopku.
2. Zaplemba dokumentov ali elektronskih posnetkov članov, telesna preiskava ali preiskava njihove pisarne ali doma, kot tudi nadzor korespondence in telefonskih pogovorov v zadevah, ki se neposredno ali posredno nanašajo na njihovo funkcijo, se lahko odredijo samo s soglasjem Odbora.

**Člen 10**

Postopki v zvezi z odvzemom imunitete

1. Vsakršna zahteva za odvzem imunitete članu, ki ga na predsednika naslovi pristojni nacionalni organ, se pošlje predsedstvu.
2. Predsedstvo po posvetovanju s skupino kvestorjev predloži vprašanje odvzema imunitete članu na prvem plenarnem zasedanju, ki sledi.

O zadevi se razpravlja in odloča z večino glasov, ob upoštevanju pravice do nepristranskega zaslišanja, pred obravnavo mnenj, ki so na dnevnem redu zasedanja.

1. V odločitvi se ne izreka o krivdi ali nekrivdi člana niti o primernosti kazenskega pregona za dejanja, za katera je član obtožen. Član, ki je predmet razprave, se vzdrži glasovanja.
2. Predsednik odločitev Odbora nemudoma sporoči članu in pristojnemu nacionalnemu organu in zaprosi za obveščanje o poteku postopka in sprejetih odločitvah.

**Člen 11**

Obveznost Odbora in njegovega predsednika v zvezi s privilegiji in imunitetami

1. Pri izvajanju pooblastil v zvezi s privilegiji in imunitetami si Odbor kot demokratični posvetovalni organ prizadeva predvsem za ohranitev lastne integritete in zagotovitev neodvisnosti članov pri opravljanju nalog.
2. Predsednik sprejme potrebne ukrepe za zaščito pravic, imunitet in privilegijev iz členov 7 do 11(1).

**Poglavje III**

**PRAVICE ČLANOV**

**Člen 12**

Svoboda izražanja

Člani uživajo svobodo izražanja, pri čemer se vzdržijo klevetanja ter rasističnega, seksističnega, homofobičnega, ksenofobičnega in žaljivega govora.

**Člen 13**

Svoboda gibanja

1. Pravice članov, da se pri opravljanju svojih nalog svobodno gibljejo po ozemlju Evropske unije in tretjih držav, ki so v ta namen z Unijo podpisale sporazume, se ne sme omejevati. Po potrebi imajo člani pravico zaprositi za pomoč oblasti.
2. Člani imajo pravico do prepustnice, ki jo izda Evropska unija in ki zagotavlja zaščito in prosto gibanje znotraj držav članic.

*Sodelovanje*

**Člen 14**

Pravica do sodelovanja

1. Člani imajo pravico, da v skladu z določbami Poslovnika sodelujejo pri izvolitvi članov organov Odbora in se potegujejo za izvolitev na funkcije v Odboru.
2. Člani imajo pravico zaprositi za funkcijo poročevalca ali soporočevalca ter sodelovati v delovnih skupinah, misijah in drugih dejavnostih Odbora.
3. Člani imajo pravico, da v okviru dela Odbora dajejo predloge v skladu z določbami Poslovnika.

*Informacije*

**Člen 15**

Pravica do seznanjenosti in postopek za zahtevanje informacij

1. Člani imajo pravico do seznanjenosti z vsemi dejavnostmi Odbora.
2. Člani imajo pravico do vseh informacij in dokumentov, ki jih potrebujejo za opravljanje svojih nalog. Dostop do teh informacij mora biti zagotovljen na sedežu Odbora ali, po potrebi, na daljavo.
3. Člani imajo pravico, da generalnemu sekretarju in predsedniku Odbora zastavljajo pisna vprašanja o zadevah, povezanih z njihovim delom v Odboru, in nanje čim prej in najkasneje v petnajstih delovnih dneh prejmejo pisni odgovor.

*Pomoč*

**Člen 16**

Redna administrativna pomoč in podpora

1. Člani imajo pravico, da jim pri opravljanju njihovih nalog pomagajo uradniki in uslužbenci Odbora v skladu z merili, ki jih določi predsedstvo.
2. Člani imajo pravico do uporabe ustrezne tehnične opreme, zlasti primerne računalniške in telekomunikacijske infrastrukture.
3. Člani imajo pravico do delovnih pogojev, ki jim omogočajo opravljanje funkcije. Pravico imajo tudi do vseh informacij in dokumentov, ki jih pri tem potrebujejo.
4. Tajništva zadevnih oddelkov poročevalcem posredujejo vse ustrezne informacije, ki jih imajo na voljo, ter jim svetujejo in pomagajo tako s tehničnega kot vsebinskega vidika. Poročevalcem pomagajo pri stikih z drugimi institucijami in organi Evropske unije in tudi pri spremljanju mnenj v skladu s prednostnimi nalogami Odbora.
5. Člani imajo pravico do izobraževanja, ki je v interesu Odbora, predvsem na jezikovnem in računalniškem področju.
6. Za spoštovanje teh določb skrbi generalni sekretar.

**Člen 17**

Pomoč zunanjih svetovalcev v okviru zakonodajnega dela

Članu, ki je imenovan za poročevalca ali soporočevalca, in skupinam lahko v skladu z določbami iz členov 81 do 83 Poslovnika pomagajo zunanji svetovalci.

**Člen 18**

Pomoč invalidnim članom

1. Invalidni člani imajo pravico do ustrezne pomoči, ki jim omogoča, da v celoti in brez ovir izpolnjujejo svoj mandat.
2. Pomoč se jim na podlagi njihovega zahtevka in ob upoštevanju njihove dejanske invalidnosti ter v skladu z merili, ki jih predsedstvo določi v sklepu o finančnem statusu članov[[6]](#footnote-6), dodeli s sklepom predsednika Odbora po prejetju mnenja kvestorjev.
3. Glede na vpliv stopnje invalidnosti člana lahko po pogojih, ki veljajo za člana, pomoč zajema kritje potrebnih potnih stroškov ter izplačilo nadomestil za razdaljo in trajanje potovanja ter dnevnic za osebo, ki spremlja člana, pomoč pri obdelavi, pripravi in predstavitvi informacij, stroške za taksi in druge potrebne stroške, če so vsi ti stroški neposredno povezani z dejavnostmi člana v Odboru.

Član predlaga obseg pomoči, ki jo potrebuje, in predloži vse ustrezne informacije, da se lahko njegov zahtevek za pomoč ustrezno obravnava.

**Člen 19**

Izredna pomoč

Odbor pomaga vsakemu članu, zlasti pri sodnih postopkih proti vsakomur, ki njemu ali članu njegove družine grozi, ga žali ali kleveta ali klevete širi, in ob vsakršnem napadu nanj ali njegovo lastnino oziroma člana njegove družine ali njegovo lastnino, če je tak napad posledica položaja ali nalog člana.

*Pritožba*

**Člen 20**

Upravne pritožbe

1. Član, ki meni, da ima upravna odločba zanj negativne posledice, se lahko pisno pritoži na upravni organ, ki je neposredno nad organom, ki je sprejel to odločbo, v petnajstih delovnih dneh od dneva, ko je bil z odločbo seznanjen.
2. Višji upravni organ sprejme odločitev čim prej in najpozneje v dveh mesecih.

**Poglavje IV**

**NALOGE IN PRISTOJNOSTI ČLANOV**

**Člen 21**

Načela ravnanja in obnašanja

1. Člani morajo upoštevati načela ravnanja in obnašanja, določena v Kodeksu ravnanja članov EESO.

Člani ravnajo v duhu medsebojnega spoštovanja in spoštovanja osebja in drugih v skladu s Kodeksom ravnanja.

1. V primeru nespoštovanja teh načel se uporabijo postopki in ukrepi iz Kodeksa ravnanja.

**Člen 22**

Dolžnost sodelovanja pri delu Odbora

1. Člani imajo pravico in dolžnost, da se udeležujejo plenarnih zasedanj ter sej organov in delovnih skupin Odbora, katerih člani so. Imajo pravico do besede in glasovanja.

Prav tako imajo pravico do vlaganja amandmajev k osnutkom dokumentov pod pogoji, določenimi v Poslovniku.

1. Člani imajo pravico in dolžnost, da zastopajo Odbor na službenih poteh in konferencah ter pri drugih dejavnostih, glede katerih so se strinjali, da se jih udeležijo, ter da o njih poročajo.
2. Član, ki se ne more udeležiti zasedanja, seje ali službene poti, nemudoma o tem sam ali prek tajništva svoje skupine obvesti zadevnega predsednika.

Obvestilo lahko pošlje prek portala članov ali po elektronski pošti.

Člana lahko nadomešča drug član Odbora pod pogoji, določenimi v Poslovniku.

1. Če je član Odbora odsoten na več kot petih zaporednih plenarnih zasedanjih, se lahko od njega zahteva, da utemelji svojo odsotnost, se ga lahko pozove k odstopu ali celo zaprosi Svet, da ga razreši v skladu s členom 93(2) Poslovnika.

Če je član strokovne skupine ali komisije CCMI odsoten na več kot petih zaporednih sejah tega organa, se lahko od njega zahteva, da utemelji svojo odsotnost, in celo, da zapusti ta organ v skladu s členom 93(3) Poslovnika.

**Člen 23**

Dolžnosti in pristojnosti članov v zvezi z delom Odbora

1. Člani pripravljajo in sprejemajo:
* mnenja na zaprosilo Evropskega parlamenta, Sveta ali Evropske komisije v primerih, predvidenih s Pogodbama;
* raziskovalna mnenja na zaprosilo teh institucij v vseh drugih primerih, za katere te menijo, da je to primerno;
* mnenja na lastno pobudo, če Odbor meni, da je to primerno.
1. Člani lahko v skladu z ustreznimi določbami Poslovnika pripravljajo tudi osnutke poročil o oceni, informativnih poročil in resolucij o aktualnih temah, zakonodaji, politikah ali strategijah Evropske unije ter o drugih zadevah, ki so pomembne za evropsko javnost in organizirano civilno družbo.
2. Člani so v skladu s členom 77(2) Poslovnika odgovorni tudi za spremljanje sprejetih mnenj.

**Člen 24**

Zaupnost

1. V skladu s členom 339 Pogodbe o delovanju Evropske unije člani ne razkrivajo informacij, za katere velja obveznost varovanja poslovne skrivnosti, niti po prenehanju njihovega mandata.
2. Člani so zavezani k zaupnosti tudi v primerih, ko to predvidevajo posebne določbe, na primer v zvezi z osebnimi podatki, sklepi, sprejetimi za zaprtimi vrati, in postopki organov Odbora, ki so zaupni ali niso javni.
3. V drugih primerih so člani zavezani k zaupnosti le, če morajo podpisati pisno izjavo o zaupnosti, in sicer po tem, ko so jo podpisali. Če član v teh primerih zavrne podpis izjave o zaupnosti, se ne more udeležiti zaupne seje ali imeti dostopa do zaupnih dokumentov ali informacij.
4. Člani lahko javne informacije razširjajo brez omejitev.

**Člen 25**

Dolžnosti v zvezi s preglednostjo

1. Odbor si prizadeva zagotoviti in spodbujati pregledno in etično zastopanje interesov.
2. Člani so dolžni svoje dejavnosti izvajati čim bolj pregledno, v skladu s pravili o preglednosti, ki jih določi predsedstvo.

**Člen 26**

Izjava o interesih

1. V skladu z načelom preglednosti člani pravočasno izpolnijo obrazec EESO o prijavi finančnih interesov in s tem prijavijo poleg svojih finančnih interesov še vse druge zadevne interese, ki jih imajo.

Za namene tega statuta so zadevni interesi vsi interesi, ki bi lahko vplivali na njihovo delo ali glasovanje v Odboru.

1. Člani ob nastopu svoje funkcije predsedniku Odbora posredujejo izjavo o svojih finančnih interesih.

Novi člani predložijo izjavo o svojih finančnih interesih za predhodni dve leti.

Vsako leto 1. januarja predložijo novo izjavo.

V primeru spremembe informacij, ki so jih prijavili, čim prej in najpozneje v dveh mesecih po zadevni spremembi predložijo novo izjavo.

Izjave so dostopne javnosti na spletni strani Odbora.

1. Temu statutu je priložena predloga izjave o finančnih interesih članov, v kateri morajo biti navedeni:
* ime organizacije, ki je člana prvotno predlagala za članstvo v EESO,
* plačane zaposlitve in dejavnosti, ki jih član opravlja, in
* neplačane zaposlitve in dejavnosti, ki jih član opravlja.

Predlogo odobri plenarna skupščina na podlagi predloga predsedstva.

Predloga se revidira po potrebi ali na priporočilo prihodnjega medinstitucionalnega organa za etiko.

1. V primeru nespoštovanja teh obveznosti se uporabijo postopki in ukrepi iz Kodeksa ravnanja.

**Člen 27**

Prijava nepravilnosti in zaščita žvižgačev

1. Član, ki med opravljanjem svojih nalog ali v povezavi z njimi izve za dejstva, na podlagi katerih je mogoče domnevati, da obstaja morebitna nezakonita dejavnost, vključno z goljufijo ali korupcijo, ki škodi interesom Unije, o tem nemudoma pisno obvesti generalnega sekretarja, odbor za etiko, predsednika Odbora ali neposredno Evropski urad za boj proti goljufijam (OLAF).

Poročati je treba tudi o ravnanju v zvezi z opravljanjem poklicnih dolžnosti, ki bi lahko pomenilo resno neizpolnjevanje obveznosti uradnikov Unije ali člana evropske institucije.

1. Žvižgači so upravičeni do zaščite iz člena 11(4) Kodeksa ravnanja.
2. Člana, ki prijavi nepravilnosti, se s sklepom predsednika Odbora prizna za žvižgača. Če je predsednik Odbora povezan z dejstvi, ki so razlog za prijavo nepravilnosti, je član prijavitelj začasno upravičen do zaščite za žvižgače brez predhodnega uradnega priznanja, razen če je dokazano deloval v slabi veri.
3. Pogoji in postopek poročanja po notranjih kanalih Odbora so določeni s sklepom predsedstva.

**Poglavje V**

**PRAVILA O DEJAVNOSTIH ČLANOV**

*Glasovanje*

**Člen 28**

Glasovanje

1. Člani glasujejo posamično in osebno. Pri tem niso vezani na nikakršna navodila in njihov mandat ni vezan.
2. Člani lahko pod pogoji iz člena 84 Poslovnika prenesejo svojo pravico do besede in glasovalno pravico na drugega člana Odbora.

**Člen 29**

Nadomeščanje

1. Član, ki se ne more udeležiti seje ali službene poti, o tem pisno obvesti tajništvo svoje skupine, ki nato o tem obvesti predsednika zadevnega organa.

Član, ki ne pripada nobeni skupini, o tem sam obvesti predsednika zadevnega organa.

Obvestilo lahko pošlje prek portala članov ali po elektronski pošti.

1. Možnost prenosa glasovalne pravice, nadomeščanja in zamenjave člana ter uporabe namestnika določajo členi 84 do 87 Poslovnika.

**Člen 31**

Javnost

1. Člani prispevajo k prepoznavnosti Odbora in njegovega dela.
2. Člani lahko na sedežu Odbora sprejemajo skupine obiskovalcev.
3. V ta namen jim je na voljo ustrezna logistična podpora.

**Člen 32**

Jeziki

1. Uradni jeziki Unije so v Odboru enakopravni, s čimer se spoštuje kulturna raznolikost evropskih narodov.
2. Določitev delovnih jezikov za prevod in tolmačenje za posamezne seje temelji na objektivni presoji učinkovitosti, pri čemer se upošteva znanje jezikov udeležencev, kar poteka pregledno, pod vodstvom predsednika seje in v skladu s političnimi usmeritvami, ki jih je sprejelo predsedstvo.

Če se člani ne morejo udeležiti seje, o tem čim prej obvestijo tajništvo.

**Poglavje VI**

**FINANČNE ZADEVE**

**Člen 33**

Nadomestila

1. Člani imajo v skladu s Finančno uredbo pravico do nadomestil, določenih v členu 301 PDEU, da lahko svoje dolžnosti opravljajo neodvisno in podobno kot člani drugih evropskih institucij.
2. V skladu s členom 301 Pogodbe o delovanju Evropske unije nadomestila za člane določi Svet Evropske unije.
3. Način in pogoje povračila stroškov prevoza ter izplačila nadomestil za potne stroške in sejnine, kot tudi nadzora njihove upravičenosti, določi predsedstvo s posebnimi finančnimi pravilniki Odbora na podlagi medinstitucionalnih načel dobrega finančnega upravljanja. Predsedstvo z ustreznimi pravilniki določi tudi pravila o stroških za reprezentanco in o sofinanciranju, ki je na primer predvideno za komuniciranje in izobraževanje.
4. Predsedstvo lahko posreduje pri Svetu, da zagotovi primerno nadomestilo članom in namestnikom članov Odbora, ob upoštevanju načela varčnosti in učinkovitosti uprave. Predsedstvo upošteva tudi dejstvo, da delo članov ni omejeno na seje Odbora, temveč vključuje pomembne naloge, kot so preučevanje sporočil, zakonodajnih dokumentov in osnutkov mnenj, priprava osnutkov, ki jih pripravljajo poročevalci, ter amandmajev, ki jih vlagajo člani.
5. Glede na povečevanje obsega nalog in krepitev vloge Odbora se redno izvajajo konkretne in realistične ocene, ki omogočajo pripravo čim ustreznejših predlogov za nadomestila.

**Člen 34**

Zavarovanje

1. Med opravljanjem mandata so člani, delegati, namestniki in svetovalci upravičeni do:
* individualnega nezgodnega zavarovanja, katerega premije vključujejo odškodnine v primeru smrti in trajne ali začasne invalidnosti,
* zdravstvenega zavarovanja.
1. Poleg tega so člani zavarovani za prejemanje pomoči v primeru večjih težav na poti od doma do sedeža Odbora ali do drugega kraja seje Odbora.
2. Člani so obveščeni o naravi in višini premij.

**Člen 35**

Evropski urad za boj proti goljufijam in Evropsko javno tožilstvo

1. Člani so lahko predmet notranjih preiskav, ki jih opravlja Evropski urad za boj proti goljufijam (OLAF) v skladu z uredbo o uradu OLAF[[7]](#footnote-7) in upravnim dogovorom, podpisanim med Odborom in uradom OLAF[[8]](#footnote-8).
2. Člani so lahko tudi predmet preiskav, ki jih opravlja Evropsko javno tožilstvo (EJT) v skladu z uredbo o EJT[[9]](#footnote-9) in direktivo o zaščiti finančnih interesov[[10]](#footnote-10).
3. Člani omogočajo nemoten potek preiskav, ki jih opravljata oba organa.

**Poglavje VII**

**SKUPINA KVESTORJEV**

**Člen 36**

Splošne določbe

1. Kvestorje imenuje skupščina v skladu s členom 32(1) Poslovnika.
2. Nezdružljivost funkcije kvestorja je opisana v členu 32(2) Poslovnika.
3. Skupina kvestorjev odloči o svojem načinu dela in o tem obvesti predsedstvo.
4. Od sekretariata prejema tehnično podporo in odloča o časovnem razporedu svojih sej.
5. Kvestorji imajo pravico, da organe in sekretariat Odbora zaprosijo za dokumente in ustrezne informacije v zvezi s pogoji, ki lahko vplivajo na posamezne ali vse člane, ter da odgovore prejmejo v petnajstih delovnih dneh.

**Člen 37**

Naloge kvestorjev

1. Kvestorji skrbijo za potrebe, pravice, želje in pritožbe članov in za to, da člani izpolnjujejo svoje dolžnosti, ter predlagajo izboljšave glede delovnih pogojev članov.
2. Kvestorji imajo tudi svetovalno vlogo pri odločitvah in ukrepih, ki bi lahko vplivali na posamezne ali vse člane, razen v zadevah, ki niso v pristojnosti odbora za etiko.
3. Kvestorji pomagajo pri mirnem reševanju sporov z mediacijo ali spravo.

Skupina kvestorjev v svojem pravilniku določi postopek mediacije in sprave.

**Člen 38**

Naloge kvestorjev v zvezi s statutom članov

Naloge kvestorjev v zvezi s tem statutom so:

1. spremljanje njegovega izvajanja in zagotavljanje njegovega pravilnega izvrševanja;
2. priprava predlogov za njegovo izboljšavo;
3. prizadevanje, z ustreznimi ukrepi, za odpravo dvomov ali razrešitev sporov glede njegovega izvajanja;
4. urejanje stikov med člani Odbora in generalnim sekretariatom pri njegovem izvajanju.

**Člen 39**

Obvezno posvetovanje s skupino kvestorjev

Pred sprejetjem sklepov, ki bi lahko vplivali na člane, se je treba posvetovati s skupino kvestorjev. V teh sklepih se navede, da je bilo pred sprejetjem sklepa opravljeno posvetovanje s skupino kvestorjev.

 **Poglavje VIII**

**KONČNE DOLOČBE**

**Člen 40**

Izvedbene določbe

Predsedstvo lahko na predlog in poročilo skupine kvestorjev sprejme izvedbene določbe tega statuta.

**Člen 41**

Začetek veljavnosti

Ta statut začne veljati prvi dan meseca, ki sledi mesecu, v katerem ga je sprejela plenarna skupščina.

\_\_\_\_\_\_\_\_\_\_\_\_\_

1. Glej člen 4(1) Poslovnika. [↑](#footnote-ref-1)
2. Glej člen 4(2) do (7) Poslovnika. [↑](#footnote-ref-2)
3. Glej člen 4(8) Poslovnika ter člen 14(3) in člen 16 Kodeksa ravnanja. [↑](#footnote-ref-3)
4. Glej člen 4(9) Poslovnika. [↑](#footnote-ref-4)
5. Protokol (št. 7) o privilegijih in imunitetah Evropske unije (UL C 202, 7.6.2016, str. 266). [↑](#footnote-ref-5)
6. Sklep predsedstva Evropskega ekonomsko-socialnega odbora z dne 26. aprila 2016 o povračilu dejanskih stroškov in plačilu nadomestil članom Odbora, delegatom posvetovalne komisije za spremembe v industriji, namestnikom in svetovalcem, kakor je bil spremenjen s sklepom predsedstva z dne 17. marca 2023. EESC-2020-01810-00-00-ADMIN-TRA. [↑](#footnote-ref-6)
7. Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 ([UL L 248, 18.9.2013, str. 1](https://eur-lex.europa.eu/LexUriServ/LexUriServ.do?uri=OJ:L:2013:248:SOM:SL:HTML)). [↑](#footnote-ref-7)
8. Upravni dogovor med Evropskim ekonomsko-socialnim odborom in Evropskim uradom za boj proti goljufijam z dne 13. januarja 2016. [↑](#footnote-ref-8)
9. Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) ([UL L 283, 31.10.2017, str. 1](https://eur-lex.europa.eu/LexUriServ/LexUriServ.do?uri=OJ:L:2017:283:SOM:SL:HTML)). [↑](#footnote-ref-9)
10. Direktiva (EU) 2017/1371 Evropskega parlamenta in Sveta z dne 5. julija 2017 o boju proti goljufijam, ki škodijo finančnim interesom Unije, z uporabo kazenskega prava ([UL L 198, 28.7.2017, str. 29](https://eur-lex.europa.eu/LexUriServ/LexUriServ.do?uri=OJ:L:2017:198:SOM:SL:HTML)). [↑](#footnote-ref-10)